Im Kanton Aargau, wo im 1803 gründt worde-n-isch, sind reformiirti Gebiet (de früherne Bärner Aargau) und katholischi Gebiet (S Freiamt, d Grafschaft Bade und s Fricktal) in eim Kanton vereinigt worde. Vo Aafang aa hets zwüsche dene Bevölkerigsgruppe Schpannige gäh. Beidi Konfessione hei öppe de gliich Bevölkerigsaateil gha - mit eme liicht Übergwicht vo de Reformiirte - und so isch me im noch junge Kanton uf en Uusgliich vo de Interesse aagwise gsi. Us dem Grund het Verfassig vo 1831 d Parität zwüsche de Katholike und de Reformiirte feschtgschribe gha. In dere Verfassig isch aber au feschtglägt gsi, dass si innerhalb vo zää Johr muess revidiirt wärde.